Coleopsis archaica

Coleopsis archaica est fossilis Coleopterorum species, in stratis Permii inferioris inventa, ergo veterrima omnium Coleopterorum specierum nota.

 Origo speciminis fossilis et nomen 
Coleopteron fossile in stratis Permii inferioris, ad formationem Meisenheimensem pertinentibus inventum est ad vicum Grügelborn Saraviae. Quae strata abhinc annorum circiter 297 millies milia formata sunt. Huius speciei nonnisi specimen unicum notum est.Kirejtshuk, A.G., Poschmann, M., Prokop, J., Garrouste, R. & Nel, A. (2014) Evolution of the elytral venation and structural adaptations in the oldest Palaeozoic beetles (Insecta: Coleoptera: Tshekardocoleidae), Journal of Systematic Palaeontology 12 (5): 575–600.

Nomen generis Coleopsis a vocabulis Graecis κολεός ‘integumentum, vagina gladii’, e quo et Coleopterorum nomen creatum est, et ὄψις ‘aspectus’ originem ducit.

 Descriptio 
Corpus 7.8 mm longum et 2.5 mm latum, maxima latitudine ad tertiam partem longitudinis locata. Caput (h)Abbreviationes typis crassis ad explicationes in figura a dextris spectant. prognathum, latitudine longitudinem aequante. Oculi compositi (ce) magni; ocelli desunt. Mandibulae (md) curvatae, singulis dentibus ad apicem praeditae. Antennae non supersunt. Prothorax brevissimus, pronoto (pn) latitudine plus quam triplo longitudinem excedente, margine laterali serrata (pnlp). Caput et pronotum subtiliter tuberculatum. Metathorax mesothorace longior. Elytra epipleuris carentia, abdomine (abd) longiora, longitudine quintuplo latitudinem excedente, apice acuto (edt). In unoquoque elytro conspiciuntur aliquot venae longitudinales haud ramificatae, haud parallelae ad invicem; inter venam cubitalem anteriorem (CuA) et analem (A) vero perforationes elytrorum quasi fenestrulae (wp). Alae posteriores (hw) elytris longiores.Schädel, M., Yavorskaya, M. & Beutel, R. (2022), The earliest beetle †Coleopsis archaica (Insecta: Coleoptera) – morphological re-evaluation using Reflectance Transformation Imaging (RTI) and phylogenetic assessment, Arthropod Systematics & Phylogeny 80: 495–510.

 Locus in systemate Coleopterorum 
Omnia Coleoptera hodierna (sic dicta Metacoleoptera) elytra ad marginem succinta possident; quae pars retroversa, epipleuron dicta, abdomini arcte adhaeret, spatium subelytrale clausum delimitans. E contra, Coleoptera praesertim Permica subordinis Protocoleopterorum hoc spatio carent; Coleopsis vero necnon species omnes familiae exstinctae Tshekardocoleidarum a reliquis Coleopteris elytris epipleuris omnino carentibus recedunt, unde et pro maxime pristinis inter insectis huius ordinis habentur.

Fenestrulae elytrorum apud Coleoptera hodierna familiae Cupedidarum Ommatidarumque (subordinis Archostematorum) inveniuntur.

 Notae 

Categoria:Coleoptera
Categoria:Fossilia
Categoria:Permium
Categoria:Taxa Kirejtshuk
Categoria:Taxa Nel
Categoria:Taxa Poschmann
Categoria:Taxa 2013